Қосшыда жыл соңына дейін 2400 оқушыны қамтитын мектеп пайдалануға беріледі
DATE: 21:07, 01 Қыркүйек 2021 | GMT +5
TITLE: Қосшыда жыл соңына дейін 2400 оқушыны қамтитын мектеп пайдалануға беріледі
URL: https://kaz.inform.kz/news/kosshyda-zhyl-sonyna-deyin-2400-okushyny-kamtityn-mektep-paydalanuga-beriledi_a3831107/
META: DATE: 21:07, 01 Қыркүйек 2021 | GMT +5
TOTAL WORDS: 276
AUTHOR(S):
TEXT: Бұл туралы өзінің Facebook парақшасында ҚР Білім және ғылым министрі Асқат Аймағамбетов жазды, деп хабарлайды ҚазАқпарат. «Бүгін Ақмола облысындағы №2 Қосшы орта мектебінде болдым. Аймақтағы ең проблемалық мектептердің бірі болғандықтан дәл осы білім беру ұйымын таңдадым. Бұл оқу орнында бүгін 600-ден астам бала мектеп табалдырығын аттады. Алфавит бойынша 1-сыныптың реттілігі «Ы» әрпіне дейін жетеді. Білім ордасындағы оқушы орындарының саны 1200 алушыға жетеді. Оқу процесі үш ауысымда жүргізіледі», -деп жазды министр. Оның сөзінше, дәл осы мәселені Мемлекет басшысы Қасым-Жомарт Кемелұлы Тоқаев өзінің бүгінгі Қазақстан халқына Жолдауында айтты. Президент атап өткендей, урбанизация мен демографияның өсуіне байланысты 2025 жылға қарай оқушы орнының тапшылығы шамамен 1 миллионды құрайды. Мәселені шешу үшін биыл 200 жаңа мектепті пайдалануға беру жоспарланып отыр. «Ал, 2025 жылға дейін біздің алдымызға әкімдіктермен бірлесе отырып, 1 мың мектеп салу бойынша міндет қойылды. Ақмола облысының Қосшы қаласындағы мектептердегі оқушы орнының тапшылығы мәселесіне келетін болсақ, осы жылдың соңына дейін бұл жерде 2400 оқушыға арналған әрі екі ауысымда жұмыс істейтін жаңа мектеп ашылады деп жоспарланып отыр. Келесі жылы 2400 оқушыға арналған екі ауысымда жұмыс істейтін тағы бір мектеп ашылады. Сонымен қатар қалада 2023 жылға дейін тағы бірнеше мектеп салу жоспарда бар»-деді Асхат Аймағамбетов. Сондай-ақ мектептер салу жөніндегі жұмыс барлық өңірде озық қарқынмен жүргізілуі тиістігін атап өтті. Әкімдіктер мектеп құрылысы үшін жер учаскелерін алдын ала резервке ұстап, тек мақсатты пайдаланылуын қамтамасыз етуі қажет. «Мектеп құрылысы барысында қоғамдық мониторингті қамтамасыз ету және Президент тапсырмасын орындау үшін арнайы ақпараттық портал дайындап жатырмыз. Ол жерде қандай елдімекенде мектеп салынатынын, құрылыстың ағымдағы жағдайы мен барысын көруге болады. Сапалы білім, жайлы және қауіпсіз жағдай жасау үшін ең алдымен материалдық-техникалық базаны және оқыту үшін санитарлық нормаларға сәйкес жағдайларды қамтамасыз ету қажет екенін түсіну қажет», -делінген министрдің парақшасында
